अन्ना का हैदराबाद दौरा रद्द, संसद में रहेंगे मौजूद  
लोकपाल बिल के संसद में पेश किए जाने की उम्मीद जताते हुए अन्ना हजारे हैदराबाद दौरा रद्द करके दिल्ली लौट रहे हैं, ताकि वह संसद में मौजूद रहें।
लोकपाल बिल के संसद में पेश किए जाने की उम्मीद जताते हुए अन्ना हजारे अपना हैदराबाद दौरा रद्द करके दिल्ली लौट रहे हैं, ताकि बिल पेश किए जाने के समय वह संसद में मौजूद रहें।  अन्ना पक्ष के एक सूत्र ने बताया कि हजारे ने सोमवार को हैदराबाद में अपना कार्यक्रम रद्द कर दिया है और वह राष्ट्रीय राजधानी लौटेंगे। हजारे वर्तमान समय में चेन्नई में हैं और शनिवार को उन्होंने बेंगलुरु में एक रैली को संबोधित किया था।  अन्ना पक्ष के सदस्य ने कहा, अन्ना चाहते हैं कि जब लोकपाल विधेयक संसद में पेश किया जाए, उस समय वह आगंतुक गैलरी में मौजूद रहें। उम्मीद है कि सरकार लोकपाल विधेयक संसद में सोमवार को पेश करेगी। हजारे जब संसद में जाएंगे, तब उनके साथ अन्ना पक्ष की कोर कमेटी के सदस्य भी होंगे।